מספר פנימי: 564779

הכנסת העשרים

**יוזמים: חברי הכנסת** **עליזה לביא**
 **איציק שמולי**
 **זוהיר בהלול**
 **מיכל רוזין**
 **מירב בן ארי**
 **אורן אסף חזן**
 **נורית קורן**
 **טלי פלוסקוב**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 פ/1932/20

הצעת חוק לתיקון פקודת מס הכנסה (ניכוי בגין הוצאות טיפול בילדים), התשע"ה–2015

|  |  |  |
| --- | --- | --- |
| תיקון סעיף 17 | 1. | בפקודת מס הכנסה[[1]](#footnote-2) (להלן – הפקודה), בסעיף 17, אחרי פסקה (15) יבוא: |
|  |  | "(16) | (א) סכומים ששילמו הורים עבור מעון יום לילדיהם, בסכום שאינו עולה על 20,000 שקלים חדשים בעד ילדם האחד, 17,300 שקלים חדשים נוספים בעד ילדם השני, ו-14,600 שקלים חדשים נוספים בעד כל אחד מילדיהם הנוספים; הסכומים האמורים ינוכו מהכנסתו של אחד ההורים בלבד, לפי בחירתם, בהודעה שיגישו לפקיד השומה, ובלבד שהתקיימו כל אלה: |
|  |  |  |  | (1) ההורים עובדים או עוסקים בעסק או במשלח יד במהלך כל שנת המס, 36 שעות בשבוע לפחות, כל אחד מהם; |
|  |  |  |  | (2) ההורים הודיעו לפקיד השומה על בחירתם בניכוי לפי הוראות סעיף זה, בדרך שיקבע שר האוצר בתקנות. |
|  |  |  |  | (ב) על אף האמור בפסקת משנה (א), הורים החיים בנפרד, ינוכו הסכומים כאמור בפסקת משנה (א) מהכנסתו של ההורה שכלכלת ילדיו הייתה עליו, ואם כלכלת ילדיהם מחולקת ביניהם, ינוכו הסכומים מהכנסתו של כל הורה לפי חלקו בהוצאות הכלכלה. |
|  |  |  | (ג) על אף האמור בפסקת משנה (א), הורים שעובדים או שעוסקים בעסק או במשלח יד רק בחלק משנת המס, יהיו זכאים לניכוי סכומים כאמור בפסקת משנה (א) באופן יחסי, ובלבד שההורים עובדים או עוסקים בעסק או במשלח יד, עשרה חודשים רצופים לפחות. |
|  |  |  | (ד) שר האוצר, באישור ועדת הכספים של הכנסת, רשאי לקבוע הוראות לעניין סעיף זה, ובכלל זה הוראות לעניין זכאות לניכוי סכומים כאמור בפסקת משנה (א) להורים שעובדים או שעוסקים בעסק או במשלח יד בהיקף של פחות מ-36 שעות בשבוע. |
|  |  |  | (ה) בפסקה זו – |
|  |  |  |  | "ילד" – מי שטרם מלאו לו 3 שנים, ואם מלאו לו 3 שנים במהלך שנת הלימודים – עד סיום שנת הלימודים, ובלבד שאינו זכאי לחינוך חינם לפי חוק לימוד חובה, התש"ט–1949[[2]](#footnote-3); |
|  |  |  |  | "מעון יום" – כהגדרתו בחוק פעוטות בסיכון (הזכות למעון יום), התש"ס–2000[[3]](#footnote-4)." |
| תיקון סעיף 32 | 2. | בסעיף 32 לפקודה, בפסקה (1), המילים "לשם טיפול בילד או השגחה עליו או" – יימחקו. |

דברי הסבר

ההוצאות עבור טיפול בילדים בגיל הרך הן גבוהות ומטילות מעמסה כלכלית על ההורים. לעתים נאלץ משק בית להוציא את רוב הכנסתו של אחד ההורים על התשלום האמור, ובשל כך נמנעים הורים רבים מיציאה לשוק העבודה.

הצעת החוק נועדה להקל על הנטל הכלכלי האמור וליצור תמריץ חיובי להשתלבותם של הורים לפעוטות ולילדים בגיל הרך בשוק העבודה, ויהיה בה גם כדי להגדיל את הכנסות המדינה הנובעות ממיסוי.

בהתאם להצעת החוק, ינוכו מהכנסתם של הורים העובדים או העוסקים בעסק או במשלח יד במשך 36 שעות שבועיות לפחות, סכומים ששולמו עבור מעון יום לילדיהם. הסכומים האמורים לא יעלו על 20,000 שקלים חדשים בעד ילדם האחד של ההורים, 17,300 שקלים חדשים נוספים בעד ילדם השני ו-14,600 שקלים חדשים נוספים בעד כל אחד מילדיהם הנוספים, והם ינוכו מהכנסתו של אחד ההורים בלבד, לפי בחירתם, בהודעה שיגישו לפקיד השומה.

יצוין, כי תיקון זה מבטל באופן חלקי תיקון שנעשה בשנת 2009 בסעיף 32(1) לפקודה, שבו נקבע, בין היתר, כי הוצאות שהוצאו לשם טיפול בילד או השגחה עליו אינן מותרות בניכוי. בהצעת חוק זו מוצע לבטל את האיסור על ניכוי הוצאות שהוצאו לשם טיפול בילד, ולקבוע כי ניתן יהיה לנכות הוצאות בתנאים שנקבעו בהצעת החוק כאמור לעיל.

---------------------------------

הוגשה ליו"ר הכנסת והסגנים

והונחה על שולחן הכנסת ביום

י"א באב התשע"ה – 27.7.15

1. דיני מדינת ישראל, נוסח חדש 6, עמ' 120. [↑](#footnote-ref-2)
2. ס"ח התש"ט, עמ' 287. [↑](#footnote-ref-3)
3. ס"ח התש"ס, עמ' 248. [↑](#footnote-ref-4)